“ถาวร เสนเนียม” ร่วมพิธีเปิดห้องรับรองพิเศษแห่งใหม่ THAI
"ถาวร เสนเนียม" ร่วมพิธีเปิดห้องรับรองพิเศษแห่งใหม่ THAI ณ ท่าอากาศยานภูเก็ต
19 ก.พ. 2563

นายถาวร เสนเนียม รัฐมนตรีช่วยว่าการกระทรวงคมนาคม เป็นประธานในพิธีเปิดห้องรับรองพิเศษภายในประเทศแห่งใหม่ (Royal Orchid Lounge) ของ บริษัท การบินไทย จำกัด (มหาชน) หรือ THAI ณ ท่าอากาศยานภูเก็ต ภายใต้แนวคิดแบบผสมผสานระหว่างวัฒนธรรมท้องถิ่นของจังหวัดภูเก็ตสไตล์ชิโน-โปรตุกีส และอัตลักษณ์ของการบินไทย
โดยมี นายภัคพงศ์ ทวิพัฒน์ ผู้ว่าราชการจังหวัดภูเก็ต ร่วมด้วย นายเจือ ราชสีห์ ผู้ช่วยเลขานุการรัฐมนตรีว่าการกระทรวงคมนาคม พร้อมด้วย เรืออากาศตรี ธานี ช่วงชู ผู้อำนวยการท่าอากาศยานภูเก็ต รวมทั้ง นายวิวัฒน์ ปิยะวิโรจน์ รองกรรมการผู้อำนวยการใหญ่ สายการพาณิชย์ และ นางมนัสนันท์ สิทธิจิรสิน กรรมการผู้จัดการฝ่ายบริการลูกค้าภาคพื้น พร้อมด้วยฝ่ายบริหาร THAI และแขกผู้มีเกียรติ ร่วมในพิธี ณ ห้องรับรองพิเศษ (Royal Orchid Lounge) ชั้น 2 อาคารผู้โดยสารภายในประเทศ ท่าอากาศยานภูเก็ต
อนึ่ง ห้องรับรองพิเศษภายในประเทศแห่งใหม่ (Royal Orchid Lounge) ณ ท่าอากาศยานภูเก็ต มีพื้นที่ประมาณ 185 ตารางเมตร มีที่นั่งจำนวน 74 ที่นั่ง ประกอบด้วย Dinning Chair, Private seat รวมทั้งที่นั่งภายในห้องส่วนตัวสำหรับ VIP ซึ่งมีจำนวน 2 ห้อง บริการ WiFi ฟรี พร้อมอินเตอร์เน็ตความเร็วสูง ทุกที่นั่งจะติดตั้งจุดชาร์ตไฟแบบ USB และปลั๊กไฟแบบ Universal เพื่อตอบสนองวิถีชีวิตของคนรุ่นใหม่ เปิดให้บริการทุกวันตั้งแต่เวลา 05.00-22.00 น.
โดยให้บริการแก่ผู้โดยสาร ชั้นธุรกิจ สมาชิกบัตรทอง รอยัล ออร์คิด พลัส ของการบินไทย ผู้โดยสารชั้นสมายล์พลัส ของสายการบินไทยสมายล์ รวมทั้งสมาชิกบัตรทอง กลุ่มพันธมิตรสตาร์อัลไลแอนซ์ การจัดอาหารที่ให้บริการในห้องรับรองพิเศษแห่งนี้ อาทิ อาหารปรุงสำเร็จแบบบุฟเฟต์ (Buffet) และแบบอาลาคาร์ท (A la Cart) โดยเชฟจากครัวการบินไทย การบริการสลัดบาร์ อาหารมังสวิรัติ อาหารพื้นเมือง ที่ขึ้นชื่อของจังหวัดภูเก็ต อาทิ ขนมจีนน้ำยาปลา หมี่ผัดฮกเกี้ยน ข้าวผัดน้ำพริกกุ้งเสียบ ขนมพื้นเมืองต่างๆ เช่น ขนมเต้าส้อ ขนมหน้าแตก พร้อมผลไม้ตามฤดูกาล และไอศกรีมกะทิสด Homemade สูตรเฉพาะของฝ่ายครัวการบินไทย สำหรับผู้ที่ชื่นชอบกาแฟ บริษัทฯ ได้คัดสรรกาแฟสดจากเมล็ดพันธุ์ชั้นเลิศภายใต้แบรนด์ Illy Coffee นอกจากนี้ ยังมีชาหลากหลายชนิด และน้ำผลไม้ ให้บริการ


 




